b'\n_START_ARTICLE_\nMa\xc4\x8deha in pastorka\n_START_PARAGRAPH_\nMa\xc4\x8deha in pastorka je pravljica Kristine Brenkove.\n_START_SECTION_\nVsebina\n_START_PARAGRAPH_\nPastorka Jerica je prijazna in dobrosr\xc4\x8dna deklica. Ko je bila majhna, ji je umrla mati. O\xc4\x8de se je znova poro\xc4\x8dil s hudobno ma\xc4\x8deho, ki je imela h\xc4\x8derko Koro. O\xc4\x8de je vsako poletje odhajal drvarit in se je vra\xc4\x8dal \xc5\xa1ele na zimo in tako je Jerica pre\xc5\xbeivljala dolge dneve z ma\xc4\x8deho in Koro. Vseskozi je morala opravljati te\xc5\xbeka gospodinjska dela in izpolnjevati naro\xc4\x8dila ma\xc4\x8dehe. Nekega dne jo je ma\xc4\x8deha poslala dale\xc4\x8d v gozd k starem studencu po vodo z namenom, da bi jo v gozdu po\xc5\xberle zveri. Tako bi Jerica umrla, ma\xc4\x8deha in njena h\xc4\x8di pa bi se lahko polastile njene hi\xc5\xa1ice. Ker je bila Jerica dobra, je na poti pomagala mucki, ki je padla v prepad, bolnemu ku\xc5\xbeku in \xc5\xbeejni starki. Starka se je v znak hvale\xc5\xbenosti spremenila v Son\xc4\x8dno \xc5\xbeeno, ki ji je podarila zdravilni kamen, s katerim bo lahko zdravila bolne. Ko se je vrnila domov in je ma\xc4\x8deha videla zdravilni kamen, ji ga je hotela takoj vzeti, saj se ji je zdelo, da bi lahko z njim slu\xc5\xbeila denar in izkori\xc5\xa1\xc4\x8dala bolne ljudi. Jeri\xc4\x8din prijatelj Jure je takoj sprevidel ma\xc4\x8dehin namen in prepre\xc4\x8dil, da bi Jerici vzela kamen. Ma\xc4\x8deha pa se ni hotela vdati in je takoj v gozd poslala svojo h\xc4\x8der Koro ter ji naro\xc4\x8dila naj prinese zdravilni kamen. Ker pa je bila Kora zlobna deklica in na poti ni nikomur pomagala, ji je Son\xc4\x8dna \xc5\xbeena za kazen iznakazila obraz. Ko je pri\xc5\xa1la domov, sta z ma\xc4\x8deho sprevideli, da sta bili za hudobo kaznovani in se takoj opravi\xc4\x8dili Jerici in jo prosili za pomo\xc4\x8d. Ker je bila Jerica dobra deklica, je Kori pomagala ozdraveti. Od takrat naprej sta bili ma\xc4\x8deha in njena h\xc4\x8der prijazni.\n_START_SECTION_\nAnaliza\n_START_PARAGRAPH_\nPravljica se odvija v bli\xc5\xbeini doma\xc4\x8de hi\xc5\xa1e in v gozdu ob starem studencu. Dogajalni \xc4\x8das je en dan, dramska tehnika pa je sinteti\xc4\x8dna, saj se vse odvija pred na\xc5\xa1imi o\xc4\x8dmi, le za\xc4\x8detek je analiti\xc4\x8den, ko Jerica opi\xc5\xa1e svojo mati in \xc5\xbeivljenje z njo. Prevladujo\xc4\x8da motiva sta motiv hudobne ma\xc4\x8dehe in motiv dobre pastorke, ki se pojavljata skozi celo pravljico. Pojavljajo se tudi motiv sirote (Jerica je brez matere, o\xc4\x8de pa vseskozi dela), motiv dobrote, motiv nadnaravne mo\xc4\x8di in zdravilnega kamna.\n_START_SECTION_\nLiterarni liki\n_START_PARAGRAPH_\nGlavni osebi pravljice sta ma\xc4\x8deha in pastorka Jerica. Sta osrednji osebi in povezujeta pravljico od za\xc4\x8detka do konca. Pomembni so tudi: ma\xc4\x8dehina h\xc4\x8di Kora, starka, ki se spremeni v Son\xc4\x8dno \xc5\xbeeno, Jerin prijatelj Jure in njegov medved Mi\xc5\xa1ko, kot stranski osebi pa nastopata \xc5\xa1e ma\xc4\x8dka Ta\xc4\x8dka in pes Rjavko.'